Ivica Todorić jutros je uhićen, ali britanski sud koristio se hrvatskom sudskom praksom pa je Todorić isti dan pušten na slobodu.

Da su se koristili hrvatskom pravnom praksom, dokaz je i to da je iduće ročište u četvrti mjesec iduće godine.

No, Todorić će ipak ipak morati nositi narukvicu, a kako saznajemo, ako se dokaže da je takva lopina, prijeti mu drakonska kazna.

Naime, Todoriću prijeti čak do dvadeset godina rada u Konzumu.

“I to ne bilo kakvog rada u Konzumu. Prijeti mu rad u skladištu za plaću kakvu je on davao radnicima. No to je najgori scenarij za Todorića. Veća je vjerojatnost da Todorić bude radio na kasi i, kad je to potrebno, čistio snijeg ispred dućana”, kaže nam jedan poznati odvjetnik koji je želio ostati anoniman.

No, postoji još cijeli niz optužbi na račun Todorića pa je ovaj slučaj do daljnjeg otvoren.

“Ako bi se dokazalo da je kriv za sve točke optužnice onda mu prijeti najgora kazna – višegodišnji rad na trafici Tiska bez mogućnosti odlaska na WC”, zaključuje odvjetnik s kojim smo pričali.